Laupäeval peeti paljudele Eesti korvpalluritele tuttavas laagripaigas Illustes esmakordselt tänavakorvpalliturniiri Illuste Open. Legendaarse treeneri Allan Dorbeku mälestuseks korraldatud võistlusel tuli oma austust avaldama ning mõnusat suveilma nautima 12 võistkonda ning mängimas võis näha ka Eesti peaminister Jüri Ratast.

"See võis olla rohkem kui aasta tagasi Pärnus, kui me mängisime Balti assamblee korvpalliturniiri Riigikogu meeskond, Läti parlament ja Leedu parlament. Vahepeal sai korraks pall kätte võetud ka Hugo Treffneri gümnaasiumis," meenutas Ratas Korvpall24.ee portaali palvel neid hetki, millal ta enne Illuste turniiri viimati võistluskorvpalli mängis.

Oma korvpalliarmastust näitas ta välja väljakul, kui koos oma kunagiste treeningkaaslaste Gerd Kiili ning Martin Piusi ning appi tulnud Howard Frieriga näidati nooremate vastastega pusides head mängu ning saadi mäng-mängult paremaks minnes ka üks võit.

Viimasele mängule pani Ratas sümboolse punkti, kui koos lõpusireeniga saatis korvi tabava kaugviske. Seejärel peetud viskevõistlusel tabas peaminister kohe esimese korraga ka keskjoonelt ning sai auhinnaks pandud 200 eurot annetada Siili Palliklubile.

Ratas sõnas lõpetuseks, et temale 3×3 formaat väga meeldib ning juba tema korvpalliliidu presidendiks olemise ajal hakati mõtet suunama sinna, et see võiks olla Eesti võimalus rahvusvahelisel areenil. "Mulle väga meeldib 3×3 korvpall ja ma arvan, et see sobib eestlastele," ütles peaminister.